Zajac, Pavol, poslanec NR SR (2014-09-16):
Vážená pani podpredsedníčka Národnej rady, pán minister, pán spravodajca, dámy a páni, máme pred sebou v druhom čítaní návrh zákona, na základe ktorého by sa v ďalšom programovom období z Európskych štrukturálnych a investičných fondov malo čerpať zhruba 14 mld. eur. Takže už len z toho povedaného, že sa tu ideme rozprávať o pravidlách pre čerpanie 14 mld. eur na ďalších šesť-sedem rokov, to naznačuje to, aký je to dôležitý zákon. Pán minister, chcel by som vás informovať, lebo vy ste tu neboli na začiatku schôdze, že za celý klub KDH na úvod schôdze Národnej rady som žiadal procedurálnym návrhom, aby tento bod programu predkladal v Národnej rade podpredseda vlády pre investície pán Ľubomír Vážny. Nebolo to preto, že mám niečo proti vám, vy ste to tu predkladali v prvom čítaní. Ale som presvedčený, že ak nejaký návrh zákona pán podpredseda vlády pre investície, ktorý, pokiaľ viem, má na starosti aj eurofondy, komunikuje s Európskou komisiou, tento návrh zákona bol pripravovaný na Úrade vlády, centrálna koordinačná jednotka sa na ňom podieľala, ministerstvo financií je pri tomto zákone skôr kontrolným orgánom, certifikačným orgánom, tak určite tento zákon mal predkladať pán podpredseda vlády pre významné investície pán Ľubomír Vážny. Pokiaľ viem, pri jeho prvom čítaní mal určité zdravotné problémy (zákulisné informácie momentálne). Aj na minulotýždňovej schôdzi na hodine otázok sme ho videli, bol prítomný, tak som presvedčený, že mal predkladať tento návrh zákona on. Preto som podal takýto procedurálny návrh, ktorý, samozrejme, poslanci strany SMER neschválili. Nevieme, o čo tu ide, či sa pán podpredseda vlády pán Vážny skrýva pred verejnosťou, pred Národnou radou. Alebo keď má teda zdravotné problémy, tak to beriem, samozrejme. A vy ho tu, samozrejme, môžete zastupovať, ale patrilo sa, aby to predkladal on. Chcem informovať občanov aj kolegov, ktorí si to možno neuvedomujú, že aj v roku 2006, keď bola zostavená prvá vláda Roberta Fica, bol začiatok programového obdobia a hoci predchádzajúca vláda pripravila určitú koncepciu čerpania eurofondov, nová vláda Roberta Fica túto koncepciu si pripravila nanovo podľa svojich predstáv. A myslím si, že trvalo to zhruba rok, kým sa tá koncepcia zmenila. Bol tam určitý aj časový sklz. Ale chcem občanom povedať, že podľa pravidiel, ktoré nastavila prvá vláda Roberta Fica, sa to čerpalo v tomto programovom období, ktoré sa už končí. A možno by som aj pochválil vládu Roberta Fica za to, ako nastavila čerpanie eurofondov, ale niet začo ju chváliť, keďže momentálne ich čerpáme na 50 %, reálne. Kauzy z posledných dní, týždňov, ktoré vyplávali na povrch, firma Star EU, ktorá nejakým zvláštnym konaním vyhrala zo 70 súťaží, a preto som aj spomínal pána Vážneho, čerpanie na ministerstve dopravy za jeho ministrovania, keď zo zákazky, ktorá bola vypísaná v hodnote 500 eur, nakoniec bola zákazka za 20 mil. Preto sem dneska pán minister Vážny neprišiel? Ja viem, že si možno nepamätáte, čo som hovoril v prvom čítaní pri tomto zákone, nie je to podstatné, ale povedal som presne to, že za prvej vlády Roberta Fica tu boli vybavovači agentúry, ktorí chodili po regiónoch a povedali: „Len my vieme vybaviť eurofondy.“ A, samozrejme, nemenoval som pritom firmu a zhodou okolností prešlo pár týždňov a v médiách sa objavila informácia, kde tento celý proces je aj popísaný. Starostovia, samozrejme, vtedy veľmi rýchle sa prispôsobili situácii, keď zistili, že naozaj keď budú spolupracovať s inými sprostredkovateľskými agentúrami, tak nebudú úspešní, ale v spolupráci s touto agentúrou úspešní boli. Legislatívne je pravdepodobne všetko v poriadku, ale vysoká miera indícií naznačuje vysokú mieru korupcie spojenú s eurofondami. A tie indície smerujú aj do vedenia strany SMER. Keď bola popísaná situácia, keď starostom na východnom Slovensku na stretnutí so starostami za stranu SMER bola najvyšším vedením za prítomnosti predsedu strany SMER a ústredného tajomníka alebo sekretára, neviem, ako sa volá, v strane SMER táto funkcia, ktorým bol vtedy pán Richter, dnes ministrom sociálnych vecí ponúkaná táto firma, ktorá bola následne úspešná. Starostom tam bolo odporúčané spolupracovať s touto firmou. Táto firma vedela zabezpečiť verejné obstarávanie, vedela vybrať správnu firmu. A niektorí odborníci na eurofondy hovoria o 20 % korupcie v eurofondoch. Tu do toho prídu kontroly z Európskej komisie, ktoré preverujú niektoré projekty, ktoré už boli schválené na Slovensku, schválené na príslušných ministerstvách, a úradníci z Európskej komisie, z OLAF-u, konštatujú jednoduchým zisťovaním niekoľkonásobne predražovanie. Potom sa nečudujme, že ľudia nedôverujú celému systému čerpania eurofondov. Aj dneska vo vlaku som mal možnosť rozprávať sa s ľuďmi, ktorí zastávajú určité vysoké pozície a hovoria: „Najlepšie by bolo nečerpať eurofondy. Pre Slovensko by bolo najlepšie nečerpať eurofondy.“ Aj tu v sále v Národnej rade sa objavujú tieto slová. Ja som ešte vždycky presvedčený, a som optimista, že Slovensko bez eurofondov by nemohlo sa rozvíjať, hlavne tie najzaostalejšie regióny Slovenska by sa nemohli rozvíjať, ak by sme na to nepoužili prostriedky Európskej únie, ktoré máme možnosť čerpať. Myslím si, že náš štátny rozpočet, naše HDP nemá takýto výtlak, na základe ktorého by sme mohli tieto regióny zveľaďovať. (Reakcie z pléna.) Budem dlhší, keď nie som zastavený. (Prerušenie vystúpenia predsedajúcou.)